Document ID: 32009D0444

РЕШЕНИЕ НА КОМИСИЯТА
от 10 юни 2009 година
за установяване на разпределението между държавите-членки на сумите, които се получават в резултат на модулацията, предвидена в членове 7 и 10 от Регламент (ЕО) № 73/2009 на Съвета, за периода 2009-2012 г.
(нотифицирано под номер C(2009) 4375)
(2009/444/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (1), и по-специално член 9, параграф 2, първа алинея и параграф 4, както и член 10, параграф 3 от него,
като има предвид, че:
(1)
С Решение 2009/379/ЕО на Комисията (2) бяха определени сумите, които се получават при прилагането на намаленията на директните плащания съгласно член 7, параграфи 1 и 2 от Регламент (ЕО) № 73/2009, предоставени на Европейския земеделски фонд за развитие на селските райони (ЕЗФРСР) за бюджетните години от 2007 до 2013.
(2)
В член 10, параграфи 3 и 4 от Регламент (ЕО) № 1782/2003 на Съвета от 29 септември 2003 г. относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители (3) са определени критериите за разпределението на сумите, които се получават в резултат на модулацията, предвидена в параграф 1 от посочения член. Тези разпоредби са въведени сега в член 9, параграфи 2 и 3 от Регламент (ЕО) № 73/2009.
(3)
В член 78 от Регламент (ЕО) № 796/2004 на Комисията от 21 април 2004 г. за определяне на подробни правила за прилагане на интегрираната система за администриране и контрол, кръстосано спазване и модулация, предвидени в Регламент (ЕО) № 1782/2003 на Съвета относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители (4) е определен способът на разпределение на тези суми между държавите-членки въз основа на критериите, установени в член 10, параграфи 3 и 4 от Регламент (ЕО) № 1782/2003.
(4)
С Решение 2006/588/ЕО на Комисията (5) бе установено разпределението между държавите-членки на сумите, които се получават в резултат на модулацията съгласно член 10, параграфи 3 и 4 от Регламент (ЕО) № 1782/2003, за периода 2006-2012 г. Тъй като тази разпоредба бе въведена в член 9, параграфи 2 и 3 от Регламент (ЕО) № 73/2009, за сумите в приложението към Решение 2006/588/ЕО за 2009-2012 г. се смята, че са разпределени между държавите-членки по силата на член 9, параграфи 2 и 3 от Регламент (ЕО) № 73/2009. Следователно тези суми продължават да се прилагат.
(5)
Целесъобразно е между държавите-членки да бъде разпределен остатъкът от сумите, които се получават в резултат на модулацията, предвидена в член 7 от Регламент (ЕО) № 73/2009, за 2009-2012 г. съгласно член 9, параграф 4 от посочения регламент, както и сумите, които се получават при прилагането на тази модулация в новите държави-членки по смисъла на член 2, буква ж) от посочения регламент, съгласно член 10, параграф 3 от посочения регламент.
(6)
За по-голяма яснота Решение 2006/588/ЕО следва да бъде отменено и заменено с ново решение.
(7)
Мерките, предвидени в настоящото решение, са в съответствие със становището на Управителния комитет по директните плащания,
ПРИЕ НАСТОЯЩОТО РЕШЕНИЕ:
Член 1
Сумите, които се получават при прилагането на намаление от пет процентни пункта за 2009-2012 г. съгласно член 9, параграфи 2 и 3 от Регламент (ЕО) № 73/2009, се разпределят между държавите-членки в съответствие с таблицата в приложение I към настоящото решение.
Член 2
Сумите, които се получават при прилагането на намаление, надхвърлящо петте процентни пункта по член 1 от настоящото решение, за 2009-2012 г. съгласно член 9, параграф 4 от Регламент (ЕО) № 73/2009, се разпределят между държавите-членки в съответствие с таблицата в приложение II към настоящото решение.
Член 3
Сумите, които съгласно член 10, параграф 3 от Регламент (ЕО) № 73/2009 са разпределени за 2012 г. между новите държави-членки по смисъла на член 2, буква ж) от посочения регламент, са определени в таблицата в приложение III към настоящото решение.
Член 4
Решение 2006/588/ЕО се отменя.
Член 5
Адресати на настоящото решение са държавите-членки.
Съставено в Брюксел на 10 юни 2009 година.

Labels: 18
19
5
6